Document ID: 31993D0451

ΑΠΟΦΑΣΗ ΤΗΣ ΕΠΙΤΡΟΠΗΣ της 13ης Ιουλίου 1993 περί των όρων υγείας των ζώων και της κτηνιατρικής πιστοποίησης κατά τις εισαγωγές νωπού κρέατος από την Αυστρία
(93/451/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 72/462/ΕΟΚ του Συμβουλίου της 12ης Δεκεμβρίου 1972 περί των υγειονομικών προβλημάτων και των υγειονομικών μέτρων κατά τις εισαγωγές βοοειδών, αιγοπροβάτων και χοίρων και νωπών κρεάτων ή προϊόντων με βάση το κρέας, προελεύσεως τρίτων χωρών (1), όπως τροποποιήθηκε τελευταία από τον κανονισμό (ΕΟΚ) αριθ. 1601/92 (2), και ιδίως τα άρθρα 14, 15 και 16,
Εκτιμώντας:
ότι, με την απόφαση 81/546/ΕΟΚ (3), όπως τροποποιήθηκε τελευταία από την απόφαση 92/375/ΕΟΚ (4), η Επιτροπή έχει θεσπίσει τις υγειονομικές προϋποθέσεις και το κτηνιατρικό πιστοποιητικό που απαιτούνται κατά την εισαγωγή νωπού κρέατος από την Αυστρία-
ότι οι υπεύθυνες κτηνιατρικές αρχές της Αυστρίας έχουν επιβεβαιώσει ότι η Αυστρία ήταν, επί δώδκα τουλάχιστον μήνες, ελεύθερη από πανώλη των βοοειδών (Rinderpest), αφρικανική πανώλη των χοίρων, φυσαλιδώδη νόσο των χοίρων, πολυοεγκεφαλίτιδα ή μηνιγγοεγκεφαλίτιδα των χοίρων (νόσος του Teschen), και ότι δεν έχουν διενεργηθεί εμβολιασμοί για προστασία από αυτές τις νόσους κατά την εν λόγω περίοδο-
ότι, από καιρού εις καιρόν, ορισμένα κρούσματα κλασικής πανώλης των χοίρων έχουν εκδηλωθεί σε ορισμένες περιοχές της Αυστρίας κατά τους τελευταίους δώδεκα μήνες και ότι έχουν διενεργηθεί εμβολιασμοί για την προστασία από την κλασική πανώλη των χοίρων στην Αυστρία-
ότι οι αρμόδιες αρχές στην Αυστρία έχουν αναλάβει την υποχρέωση να ενημερώνουν την Επιτροπή και τα κράτη μέλη, εντός είκοσι τεσσάρων ωρών και χρησιμοποιώντας τηλετυπικό σήμα ή τηλεαντίγραφο, σχετικά με την επιβεβαίωση εκδηλώσεως κρουσμάτων μιας ή περισσοτέρων από τις προαναφερόμενες νόσους, ή με τυχόν αλλαγές όσον αφορά την πολιτική εμβολιασμού σχετικά με τις εν λόγω νόσους-
ότι, λόγω των εκδηλώσεων κρουσμάτων κλασικής πανώλης των χοίρων στην Αυστρία, με την απόφαση 92/265/ΕΟΚ της Επιτροπής (5), όπως τροποποιήθηκε από την απόφαση 93/427/ΕΟΚ (6), έχει απαγορευθεί η εισαγωγή νωπού χοιρείου κρέατος από ορισμένες περιοχές της Αυστρίας-
ότι, κατά συνέπεια, είναι αναγκαίο να ληφθεί υπόψη η παρούσα υγειονομική κατάσταση στην Αυστρία, και να διασαφηνισθεί η κατάσταση ενόψει των τροποποιήσεων που έχουν επέλθει στην κοινοτική νομοθεσία-
ότι απαιτείται να ορισθούν οι κατάλληλες υγειονομικές προϋποθέσεις και τα κτηνιατρικά πιστοποιητικά για την Αυστρία και να καταργηθεί, ως εκ τούτου, η απόφαση 81/546/ΕΟΚ-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα κράτη μέλη επιτρέπουν την εισαγωγή των ακολούθων κατηγοριών νωπού κρέατος από την Αυστρία:
α) νωπό κρέας εκτρεφομένων βοοειδών ή αιγοπροβάτων, το οποίο ανταποκρίνεται στις απαιτήσεις που ορίζονται στο κτηνιατρικό πιστοποιητικό σύμφωνα με το παράρτημα Α, πιστοποιητικό το οποίο πρέπει να συνοδεύει κάθε αποστολή-
β) νωπό κρέας εκτρεφομένων χοίρων που ανταποκρίνεται στις απαιτήσεις που ορίζονται στο κτηνιατρικό πιστοποιητικό σύμφωνα με το παράρτημα Β, πιστοποιητικό το οποίο πρέπει να συνοδεύει κάθε αποστολή-
γ) νωπό κρέας εκτρεφομένων μονοχήλων, που ανταποκρίνεται στις απαιτήσεις που ορίζονται στο κτηνιατρικό πιστοποιητικό σύμφωνα με το παράρτημα Γ, πιστοποιητικό το οποίο πρέπει να συνοδεύει κάθε αποστολή.
Άρθρο 2
Η παρούσα απόφαση δεν ισχύει όσον αφορά τις εισαγωγές αδένων και οργάνων που έχουν επιτραπεί από τη χώρα προορισμού για λόγους φαρμακευτικής παραγωγής.
Άρθρο 3
Η απόφαση 81/546/ΕΟΚ καταργείται.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 13 Ιουλίου 1993.

Labels: 0
3
17
18